[pic] | COMISIA COMUNITĂŢILOR EUROPENE |

Bruxelles, 2.2.2009

COM(2009) 32 final

PROIECT PRELIMINAR DE BUGET RECTIFICATIV NR. 2 LA BUGETUL GENERAL 2009

SITUAŢIA CHELTUIELILOR PE SECŢIUNI Secţiunea III - Comisia

(prezentat de Comisie)

PROIECT PRELIMINAR DE BUGET RECTIFICATIV NR. 2 LA BUGETUL GENERAL 2009

SITUAŢIA CHELTUIELILOR PE SECŢIUNI Secţiunea III - Comisia

Având în vedere:

- Tratatul de instituire a Comunităţii Europene, în special articolul 272,

- Tratatul de instituire a Comunităţii Europene a Energiei Atomice, în special articolul 177,

- Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităţilor Europene[1], astfel cum a fost modificat ultima dată prin Regulamentul (CE, Euratom) nr. 1525/2007 al Consiliului[2], în special articolul 37,

Comisia Europeană prezintă autorităţii bugetare proiectul preliminar de buget rectificativ nr. 2 la bugetul 2009.

CUPRINS

1. Introducere 4

2. SESAR 4

3. Centrul European de Prevenire şi Control al Bolilor (ECDC) 5

4. Agenţia Europeană a Căilor Ferate (AEF) 6

5. Modificarea comentariilor bugetare 7

5.1. Serviciile operaţionale GMES 7

5.2. Facilitatea pentru alimente 7

MODIFICĂRI LA SITUAŢIA CHELTUIELILOR PE SECŢIUNI

Modificările la situaţia cheltuielilor pe secţiuni sunt trimise separat prin intermediul sistemului SEI-BUD. Cu titlu informativ, se ataşează ca anexă la buget o versiune în limba engleză a modificărilor la situaţia pe secţiuni a cheltuielilor.

1. INTRODUCERE

Proiectul preliminar de buget rectificativ (PPBR) nr. 2 pentru anul 2009 cuprinde următoarele elemente:

- includerea în bugetul comunitar a schemei de personal a întreprinderii comune SESAR, în conformitate cu modificarea Regulamentului (CE) 219/2007[3];

- modificări aduse schemei de personal a Centrului European de Prevenire şi Control al Bolilor (ECDC), în concordanţă cu bugetul 2009;

- modificări aduse schemei de personal a Agenţiei Europene a Căilor Ferate (AEF);

- modificări ale comentariilor bugetare.

PPBR 2/2009 nu are implicaţii financiare.

2. SESAR

Întreprinderea comună SESAR pentru realizarea sistemului european de nouă generaţie pentru gestionarea traficului aerian a fost înfiinţată la 27 februarie 2007 [Regulamentul (CE) 219/2007 al Consiliului], în temeiul articolului 171 din tratat. Cu toate acestea, absenţa unei definiţii clare a statutului juridic al întreprinderilor comune a creat multe dificultăţi referitoare la stabilirea structurii lor juridice şi administrative. De fapt, în prezent, deşi întreprinderea comună SESAR şi tot personalul său sunt reglementate de legislaţia belgiană, întreprinderea comună a fost înfiinţată şi intră în domeniul de aplicare al unui regulament al Consiliului.

Odată cu lansarea celui de-al 7-lea program-cadru pentru cercetare şi dezvoltare tehnologică, instituţiile UE au adoptat o nouă abordare pentru înfiinţarea întreprinderilor comune. Principala trăsătură a acestei abordări este faptul că întreprinderile comune sunt recunoscute ca „organisme comunitare” care beneficiază de privilegiile şi imunităţile Comunităţii Europene. Prin urmare, personalul acestor organisme este reglementat de Statul funcţionarilor CE, iar Protocolul privind privilegiile şi imunităţile se aplică organismelor şi personalului acestora. Această abordare a fost aplicată prima dată pentru înfiinţarea, în 2008, a cinci noi întreprinderi comune (iniţiativele tehnologice comune CLEAN SKY, ENIAC, IMI, ARTEMIS şi FCH).

Întreprinderea comună SESAR a fost înfiinţată cu un an mai devreme, în baza aceluiaşi temei juridic ca şi noile întreprinderi comune. Pentru a asigura consistenţă abordării Comisiei în ceea ce priveşte înfiinţarea acestor organisme, statutul juridic al întreprinderii comune SESAR va fi modificat şi aliniat la statutul celorlalte întreprinderi comune.

Din acest motiv, Comisia a propus modificarea Regulamentului (CE) 219/2007. Una dintre consecinţele acestei modificări este că personalul întreprinderii comune SESAR va fi reglementat de Statutul funcţionarilor CE, încadrându-se la categoriile agenţi temporari şi contractuali. Prin urmare, schema de personal a întreprinderii comune SESAR va trebui inclusă în bugetul comunitar. Regulamentul (CE) nr. 1361/2008 al Consiliului de modificare a Regulamentului (CE) nr. 219/2007 a fost adoptat la 16 decembrie 2008[4] şi a intrat în vigoare la 1 ianuarie 2009.

Întreprinderea comună SESAR este operaţională şi a recrutat deja o primă parte din personal. Pentru a asigura continuitatea operaţiunilor întreprinderii comune SESAR, sunt esenţiale tranziţia fără întrerupere a personalului existent la statutul CE şi încheierea procesului de recrutare până la sfârşitul anului 2009. Prin urmare, schema de personal a întreprinderii comune SESAR va trebui inclusă în bugetul comunitar de la începutul exerciţiului 2009.

Schema de personal este inclusă în anexa la buget.

3. CENTRUL EUROPEAN DE PREVENIRE şI CONTROL AL BOLILOR (ECDC)

Centrul European de Prevenire şi Control al Bolilor (ECDC) este o agenţie descentralizată care ţine de „primul pilon”, cu sediul la Stockholm, care are drept misiune monitorizarea şi evaluarea ameninţărilor reprezentate de bolile transmisibile pentru sănătatea umană, precum şi politica de comunicare în legătură cu acest subiect. Prezentul proiect preliminar de buget rectificativ se justifică prin necesitatea de a modifica schema de personal în bugetul 2009, pentru a asigura coerenţa cu deciziile luate de autoritatea bugetară.

Structura organizatorică şi capacităţile de bază ale ECDC sunt deja stabilite în anumite sectoare funcţionale; centrul este dotat cu un sistem de supraveghere epidemiologică, dispune de mijloace de pregătire şi de reacţie în situaţii de urgenţă, este în măsură să răspundă solicitărilor de avize ştiinţifice şi de evaluări ale riscului, poate oferi, de asemenea, formare în epidemiologie şi are capacitatea de a desfăşura o politică adecvată de comunicare în domeniul sănătăţii. Cu toate acestea, centrul se află încă într-o fază incipientă a dezvoltării sale. Deşi serviciile pe care le furnizează sunt utile, ele nu îndeplinesc toate nevoile şi aşteptările părţilor interesate.

Recent, o evaluare externă a confirmat că ECDC a reuşit să se impună ca centru independent de excelenţă ştiinţifică şi aduce o valoare adăugată în ceea ce priveşte prevenirea şi controlul bolilor transmisibile, însă a recomandat consolidarea şi aprofundarea activităţilor privind bolile transmisibile.

Comisia este de acord cu concluziile raportului de evaluare externă. Este nevoie de investiţii ulterioare pentru ca ECDC să îşi îndeplinească în totalitate misiunea actuală, şi anume consolidarea sistemului de apărare al Europei împotriva bolilor infecţioase. În concordanţă cu această abordare, la 13 noiembrie 2008, a fost adoptată o Comunicare a Comisiei către Consiliu şi către Parlamentul European privind activităţile prevăzute ale ECDC şi resursele necesare (COM/2008/741). Comunicarea a actualizat fişa financiară iniţială adoptată în 2003 (la înfiinţarea centrului), luând în considerare realizările ECDC în cursul primilor trei ani de funcţionare şi rezultatele evaluării externe. Trebuie notat că resursele financiare prevăzute în Cadrul financiar multianual pentru perioada 2007-2013 conferă ECDC o bază suficientă pentru îndeplinirea activităţilor prevăzute.

În timpul ultimelor etape ale procedurii bugetare pentru 2009, Parlamentul European a votat o rectificare prin care debloca rezerva privind bugetul ECDC propusă de Comisie în PPB 2009, până la adoptarea comunicării menţionate anterior. Cu toate acestea, rectificarea votată nu se referea la actualizarea schemei de personal a ECDC, în sensul adaptării acesteia la noua structură planificată a centrului, astfel cum este descrisă în Comunicarea Comisiei din 13 noiembrie şi integrată în creditele autorizate în bugetul 2009.

Prin urmare, Comisia trebuie să prezinte un buget rectificativ care să conţină modificările legate de schema de personal a ECDC, necesare pentru a respecta Comunicarea Comisiei către Parlamentul European şi către Consiliu de la 13 noiembrie şi alocările bugetare autorizate pentru 2009.

Schema de personal propusă implică alocarea a 40 de posturi suplimentare de agent temporar. Schema de personal completă este inclusă în anexa la buget. Detaliile pe obiective sunt următoarele:

Obiectiv | Denumire | Noi posturi 2009 | Total posturi de agenţi temporari până la sfârşitul lui 2009 |

1 | Boli specifice | 9 | 27 |

2 | Supraveghere | 6 | 28 |

3 | Aviz ştiinţific | 6 | 23 |

4 | Pregătire şi reacţie | 5 | 19 |

5 | Formare | 1 | 7 |

6 | Comunicare în domeniul sănătăţii | 6 | 21 |

7 | Parteneriate | 1 | 5 |

Intern | Guvernanţă, management | 1 | 9 |

Intern | Servicii administrative | 5 | 31 |

Total | 40 | 170 |

4. AGENţIA EUROPEANă A CăILOR FERATE (AEF)

Schema de personal 2009, astfel cum a fost autorizată în temeiul bugetului comunitar, nu reflectă nevoile agenţiei în ceea ce priveşte competenţele extinse în temeiul Regulamentului (CE) nr. 1335/2008 din 16 decembrie 2008[5] şi politica de personal a agenţiei, inclusiv dezvoltarea carierei (stabilită în planul său multianual privind politica de personal 2009 – 2011). Prin urmare, schema de personal trebuie modificată:

- schema de personal anterioară prevedea un post AD 15 pentru directorul executiv. Acest post a fost eliminat din greşeală din schema de personal din bugetul 2009, iar acum ar trebui reintrodus;

- numărul de posturi AST a crescut cu trei posturi, ceea ce corespunde unei reduceri cu trei posturi AD, pentru a permite un nivel corespunzător de asistenţă administrativă pentru activităţile operaţionale ale agenţiei.

Schema de personal completă, conţinând toate adaptările tehnice, este inclusă în anexa la buget. Numărul total de posturi autorizate pentru agenţie nu se modifică, iar adaptările nu vor antrena cerinţe bugetare suplimentare.

5. MODIFICAREA COMENTARIILOR BUGETARE

5.1. Serviciile operaţionale GMES

În 2008, punerea în aplicare a Acţiunii pregătitoare – Serviciile operaţionale GMES (Monitorizarea globală pentru mediu şi securitate, articol bugetar 02 02 11) a fost încheiată cu succes prin finalizarea cererii de oferte în domeniul serviciilor în caz de urgenţă şi prin angajarea în consecinţă a creditelor bugetare. Următoarea etapă a acţiunii în 2009 este punerea în aplicare a unui serviciu de date de referinţă, în parteneriat cu furnizorii de date existenţi, precum Agenţiile naţionale de cartografie. Cu toate acestea, comentariul bugetar ar trebui modificat în consecinţă (a se vedea comentariul revizuit în anexa la buget).

5.2. Facilitatea pentru alimente

În urma acordului privind mecanismul de reacţie rapidă la creşterea preţurilor la produsele alimentare în ţările în curs de dezvoltare la care au ajuns Comisia Europeană, Consiliul European şi Parlamentul European, eligibilitatea pentru finanţare ar trebui extinsă la entităţi precum organizaţiile neguvernamentale (ONG-uri) şi actorii nestatali. Ca urmare, metodele de punere în aplicare, iniţial bazate exclusiv pe parteneriate cu organizaţii internaţionale şi regionale, vor trebui adaptate în consecinţă. Extinderea la ONG-uri şi la actori nestatali va necesita, în special, o monitorizare mai strânsă şi mai activă realizată de Comisie pe teren. Pentru a permite recrutarea personalului extern în delegaţiile finanţate de la linia bugetară 21 01 04 05 – Mecanismul de reacţie rapidă la creşterea preţurilor la produsele alimentare în ţările în curs de dezvoltare – Cheltuieli de gestiune administrativă, Comisia propune modificarea în consecinţă a comentariului bugetar, fără modificarea sumelor deja aprobate de autoritatea bugetară pentru gestiunea administrativă.

[1] JO L 248, 16.9.2002, p. 1.

[2] JO L 343, 27.12.2007, p. 9.

[3] JO L 64, 2.3.2007, p. 1.

[4] JO L 352, 31.12.2008, p. 12.

[5] JO L 354, 31.12.2008, p. 51.